Diari Oficial de la Generalitat Valenciana


Sumari del DOGV 3871, del 06-11-2000 (2000/8313)

ACORD de 26 de setembre de 2000 de la Comissió Territorial d'Urbanisme de Castelló, relatiu al pla especial de reserva de sòl dotacional a Moncofa.
---------------------------------------------------------------------------------------------------------------------------------------------------

### Dades del document

Número de DOGV
:   3871

Data del DOGV
:   06-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/8313


Data del document
:   26-09-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Moncofa
    * pla d'urbanisme

ACORD de 26 de setembre de 2000 de la Comissió Territorial d'Urbanisme de Castelló, relatiu al pla especial de reserva de sòl dotacional a Moncofa. [2000/M8313]
  
Vist l'expedient que fa referència al pla especial de reserva de sòl dotacional a Moncofa, i de conformitat amb els següents,
  
Antecedents
  
Primer. Pel Decret d'alcaldia de 18 d'abril de 2000, es va sotmetre a informació pública el projecte de pla especial per a la reserva de sòl dotacional en la partida del Bovalar, parcel·les 253, 254 i 248, la qual cosa es va fer per mitjà d'edictes inserits en el Diari Oficial de la Generalitat Valenciana número 3.749, de 15 de maig de 2000, i en el periòdic de 3 de maig de 2000, durant el termini d'un mes. Durant el període esmentat no hi va haver cap al·legació, i es va aprovar provisionalment el document el 29 de juny de 2000.
  
Segon. El projecte consta de memòria i plànols d'ordenació.
  
Tercer. L'objecte del pla especial és la creació d'una reserva de sòl dotacional en les parcel·les 254, 248 i 253 del polígon 9, junt a la séquia de Belcaire, que sumen una superfície total de 8.863 m².
  
L'emplaçament constitueix un buit creat per l'antiga extracció d'argiles i envoltat per conreus d'horta. Els terrenys en els quals s'implanta aquesta nova reserva no canvien de classificació i es mantenen en la categoria de sòl no urbanitzable comú.
  
Quart. El 14 d'agost de 2000, es va rebre informe de la Direcció General d'Educació i Qualitat Ambiental en el qual s'indica que «el projecte d'abocador controlat de residus inerts,?, és compatible amb la planificació i els criteris de gestió establerts en el Pla Integral de Residus de la Comunitat Valenciana.»
  
El 28 d'agost de 2000 es va rebre un informe de la Direcció Territorial de la Conselleria de Medi Ambient en el qual no es troba cap objecció al pla especial per a la reserva de sòl dotacional, sense perjudici de la necessitat de portar a terme els tràmits administratius necessaris per a la consecució del fi últim pretés, que no es posa en qüestió en el present pla especial.
  
Fonaments de dret
  
Primer. En la tramitació del pla especial l'Ajuntament de Moncofa no ha tingut en compte que la disposició addicional tercera de la Llei Reguladora de l'Activitat Urbanística estableix que la competència municipal d'acordar el sotmetiment dels plans especials a informació al públic correspon al ple, excepte previsió distinta del reglament orgànic municipal.
  
A partir de la constatació d'aquest fet, ara hem de dilucidar si això ha de tenir algun tipus de conseqüències invalidants que requerisquen la necessitat de retrotraure l'expedient fins al moment anterior a l'obertura de l'exposició al públic de la modificació. Per a això, hem de tenir en compte el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara endavant LRJAP). L'article 63.1 de la LRJAP estableix que el defecte de forma només determinarà l'anul·labilitat quan l'acte manca dels requisits formals indispensables per a aconseguir la seua finalitat o done lloc a la indefensió dels interessats.
  
En aquest cas la qüestió de l'òrgan que va acordar sotmetre l'expedient a informació pública implica un defecte de forma que no ha donat lloc a indefensió ni és indispensable per a aconseguir el fi del procediment, atés que l'exposició al públic ha sigut correctament realitzada, a més, el ple, en el moment de l'aprovació provisional, ha pogut resoldre sobre l'expedient, amb la qual cosa igualment s'hauria produït la convalidació, amb conservació d'actes de tràmit anteriors, prevista en els articles 66 i 67 de la LRJAP. Finalment, aquest defecte en la tramitació municipal no té conseqüències invalidants i no impedeix el que es puga ara aprovar el projecte, per la qual cosa la tramitació no ha incorregut en incorrecció greu en compliment del que disposen l'article 38 i següents de la Llei 6/1994, de 15 de novembre, Reguladora de l'Activitat Urbanística, d'ara endavant LRAU.
  
Segon. La documentació està completa, segons el que resulta de l'article 24, en relació amb el 27 de la LRAU.
  
Tercer. L'article 12.E de la LRAU preveu la possibilitat que puguen formular-se plans especials que en desenvolupament, complement o, fins i tot, modificació del planejament general, complisquen, entre altres, la funció de crear reserves de sòl dotacional. Segons l'article 24 de la LRAU, aquests plans especials es formalitzaran per mitjà dels documents més adequats al seu objecte específic, i s'han de redactar amb el mateix detall o més que el planejament que complementen o modifiquen. D'altra banda, l'article 11 de la LRAU indica que els plans podran preveure i ordenar reserves de sòl dotacional en sòl no urbanitzable.
  
El pla especial tramés per l'Ajuntament de Moncofa es fonamenta en aquests preceptes legals, ja que estableix en sòl no urbanitzable una reserva de sòl dotacional, sobre la qual els organismes sectorials implicats no han presentat cap objecció, per la qual cosa no hi ha cap obstacle que qüestione l'aprovació definitiva del document.
  
Quart. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la comissió territorial, dictamen que en el cas de municipis de menys de 50.000 habitants tindrà directament efectes de resolució executòria.
  
Per tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament el pla especial per a la reserva de sòl dotacional en el sòl no urbanitzable de les Normes Subsidiàries de Moncofa.
  
Contra aquest acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 26 de setembre de 2000.- El secretari de la Comissió Territorial d'Urbanisme: Fernando Renau Faubell.